Durban-skoolseun se orgaanskenking ‘ŉ ligstraal van hoop’Bryn Magree. Foto: Facebook Twee gedenkdienste sal in die komende week gehou word vir Bryn Magree, die graad 11-leerder van Westville Boys High School in Durban, wat vandeesweek van ŉ aneurisme sterf het. Maroela Media het vroeër berig Magree het Woensdagmiddag ŉ gimnasium in Westville besoek, waar hy inmekaargesak het. Hy is na ŉ hospitaal gehaas, waar dokters ŉ aneurisme bevestig het. Dit was egter nie moontlik om ŉ operasie te doen nie omdat die aneurisme te groot was. Magree is Donderdag in die vroeë oggendure in die hospitaal oorlede. Bryn se ma, Janine Magree, het in ŉ kommentaar-inskrywing op Facebook gesê die gesin het besluit om Bryn se organe te skenk. “Ons gesin het [die onderwerp] ŉ paar maande gelede om die etenstafel bespreek en ek onthou Bryn het gesê sy organe sal vir hom van geen waarde wees as hy dood is nie. Dit is die mees traumatiese tyd van my lewe, maar die feit dat sy organe gaan na mense wat dit nodig het, dra by tot sy positiewe nalatenskap,” het sy geskryf. “Ek wil ŉ beroep op almal doen om as ŉ orgaanskenker te registreer ter ere van Bryn. Dit het ons ŉ ligstraal van hoop in ŉ baie donker plek gegee.” Westville Boys High School het op sy Facebook-blad gesê ŉ gedenkdiens sal Dinsdag in die Westville Baptiste Kerk vir familie en goeie vriende gehou word. “Ons versoek dat almal die familie se wense sal respekteer dat slegs goeie vriende en familie by die diens toegelaat sal word,” het die skool in sy inskrywing gesê. ŉ Tweede diens vir al die leerders van Westville Boys High School, inwoners van Westville en leerders van omliggende skole, sal Woensdag om 12:30 by die skool gehou word. Die Magree-familie sal ook hierdie diens bywoon. Magree word oorleef deur sy ouers, Brett en Janine, en sy broer Kian.